法蘭基迪莊傷勢有手尾 隨時無緣歐國盃
2024年04月28日 22:01
東網電視
更多新聞短片
法蘭基迪莊今季已經3次右腳足踝受傷。(Getty Images)
巴塞隆拿中場法蘭基迪莊早前西甲對皇馬,因為右腳足踝受傷退下火線,原本預料休息4至5星期,但根據醫生巴約透露,呢位荷蘭國腳傷勢有手尾,建議佢唔好參加6月中展開嘅歐國盃。
法蘭基迪莊今季已經3次右腳足踝受傷,醫生巴約接受傳媒訪問時話:「對於呢種反復發作嘅傷患問題,如果太心急復出,將無法達到預期恢復效果,同時會令球員產生心理陰影,所以法蘭基迪莊應該要有更長時間休養,唔好去踢歐國盃,等佢傷勢完全康復,下季先至可以最佳狀態比賽。」
法蘭基迪莊屬於荷蘭國家隊主力,如果佢缺陣歐國盃,對球隊肯定係重大打擊。